Plaasmoord: Boer glo met hamer doodgeslaanArgieffoto. ŉ 56-jarige boer van Himeville in KwaZulu-Natal se Underberg-distrik, is Donderdagaand op sy plaas, Outlook, aangeval en glo met ŉ hamer doodgeslaan. Kaptein Thulani Zwane, ŉ provinsiale polisiewoordvoerder, het Vrydag aan Maroela Media gesê die aanval het omstreeks 18:30 plaasgevind. “ŉ Groep mans het toegang tot die boer se huis bekom en hom en sy vrou oorval,” het Zwane gesê. “Hulle het die boer se vrou in ŉ badkamer toegesluit, terwyl hulle met die boer deur die huis is. Hulle het hom later vermoor. Die boer se vrou kon daarin slaag om deur die venster te ontsnap en het na hul bure gehardloop vir hulp. “Teen die tyd wat sy en die bure weer op die toneel gekom het, het die groep reeds gevlug.” Die verdagtes het die egpaar se twee voertuie gesteel, asook ŉ haelgeweer. “Ander items is nog nie identifiseer nie.” Die Himeville-polisiestasie ondersoek ŉ saak van moord. Niemand is nog in verband met die voorval in hegtenis geneem nie. Die boer se naam is nog nie bekend gemaak nie.